ଆଇଆଇଏମ୍ସିରେ ଆଲୋଚନାଚକ୍ରଃ 'ପ୍ରତ୍ୟେକ ଚଳଚ୍ଚିତ୍ର ରାଜନୈତିକ'\t January 17th, 08:43 AM January 17th, 08:43 AM\nଢେଙ୍କାନାଳ ଅଫିସ,୧୭ା୧ଃ ଢେଙ୍କାନାଳସ୍ଥିତ ଭାରତୀୟ ଜନସଞ୍ଚାର ସଂସ୍ଥାନ (ଆଇଆଇଏମ୍ସି) ପକ୍ଷରୁ ଆୟୋଜିତ 'ଫିଲ୍ମ ଚକ୍କର-୨'ର ବୁଧବାର ଥିଲା ଅନ୍ତିମ ଦିବସ। ଏହି ଅବସରରେ 'ଭାରତୀୟ ଚଳଚ୍ଚିତ୍ରରେ ରାଜନୈତକ ପ୍ରତିଛବି' ଶୀର୍ଷକ ଆଲୋଚନାଚକ୍ର ଆୟୋଜିତ ହୋଇଥିଲା। ଖ୍ୟାତନାମା ଚଳଚ୍ଚିତ୍ର ସମୀକ୍ଷକ ଡ. ସୋମା ଚାଟ୍ଟାର୍ଜୀ ଯୋଗଦେଇ କହିଲେ, ଚଳଚ୍ଚିତ୍ର ହେଉଛି ଶକ୍ତିଶାଳୀ ଦୃଶ୍ୟଶ୍ରାବ୍ୟ ମାଧ୍ୟମ। ଏହା କମ୍ ସମୟ ମଧ୍ୟରେ ଅଧିକରୁ ଅଧିକ ଲୋକଙ୍କୁ ପ୍ରଭାବିତ କରିପାରେ। ପ୍ରତ୍ୟେକ ଚଳଚ୍ଚିତ୍ର ରାଜନୈତିକ। ଏହାର ଅର୍ଥ ନୁହେଁ, କୌଣସି ଦଳ; ପରିବାର, ସମ୍ପର୍କ, ବାଦବିବାଦ ମଧ୍ୟ ରାଜନୈତିକ ବିଭବ। ତେଣୁ ନିର୍ମାତାମାନେ କୌଣସି ନା କୌଣସି ରାଜନୈତିକ ଉଦ୍ଦେଶ୍ୟରେ ଚଳଚ୍ଚିତ୍ର ନିର୍ମାଣ କରିଥାନ୍ତି। ଚଳଚ୍ଚିତ୍ରରେ ରାଜନୀତି ମଧ୍ୟ ନୂଆ ନୁହେଁ, ନାଜି ଶାସନ ସମୟରୁ ଚଳଚ୍ଚିତ୍ରରେ ରାଜନୈତିକ ଛାପ ଦେଖିବାକୁ ମିଳୁଛି ବୋଲି ସେ ବକ୍ତବ୍ୟ ରଖିଥିଲେ। ଦ୍ୱିତୀୟ ଅଧିବେଶନରେ 'ପରଦାରେ ବିବାଦକୁ ଦେଖାଇବା ଦିଗରେ ସୃଜନାତ୍ମକ ଆହ୍ବାନ' ସମ୍ପର୍କିତ ଆଲୋଚନାରେ ମତରଖି ସେ କହିଲେ, ବର୍ତ୍ତମାନ ସାହିତ୍ୟରେ ଅନେକ ରାଜନୈତିକ ବିଷୟବସ୍ତୁ ରହୁଛି। ଦେବଦାସ, ଲଗାନ, ଚକ୍ଦେ ଇଣ୍ଡିଆ ଭଳି ହିନ୍ଦୀ ଚଳଚ୍ଚିତ୍ର ବିବାଦୀୟ ବିଷୟ ଉପରେ ଆଧାରିତ। ସେହିପରି ଚଳଚ୍ଚିତ୍ର 'ପାଚଡ'ରେ ଗ୍ରାମାଞ୍ଚଳ ମହିଳାଙ୍କ ବ୍ୟକ୍ତିଗତ, ସାମାଜିକ ଓ ଅର୍ଥନୈତିକ ବିବାଦର ଚିତ୍ରଣ କରାଯାଇଥିବା ସେ ଆଲୋଚନା କରିଥିଲେ।\nକଟକ ସେଣ୍ଟ୍ରାଲ ବୋର୍ଡ ଅଫ୍ ଫିଲ୍ମ ସାର୍ଟିଫିକେଶନର ଆଞ୍ଚଳିକ ନିର୍ଦ୍ଦେଶକ ଗୋପାଳ ମହାପାତ୍ର ଅନ୍ୟତମ ବକ୍ତା ଦେଇ କହିଲେ, ଅଧିକାଂଶ ଲୋକେ ରାଜନୀତି ଉପରେ ଆଲୋଚନା କରୁଥିବାରୁ ନିର୍ମାତାମାନେ ଏହାକୁ ଦୃଷ୍ଟିରେ ରଖି ଚଳଚ୍ଚିତ୍ର ନିର୍ମାଣ କରୁଛନ୍ତି। ଏହା ଏକ ଧାରାରେ ପରିଣତ ହେଲାଣି। ତୃତୀୟ ଅଧିବେଶନରେ ଆଇଆଇଏମ୍ସିର ଆଞ୍ଚଳିକ ନିର୍ଦ୍ଦେଶକ ଡ. ମୃଣାଳ ଚାଟ୍ଟାର୍ଜୀ 'ତୃଣମୂଳ ଗଣତନ୍ତ୍ର ଓ ଆଞ୍ଚଳିକ ଚଳଚ୍ଚିତ୍ର' ଉପରେ ମତ ରଖି କହିଲେ, ପୂର୍ବରୁ ଭାରତୀୟ ଚଳଚ୍ଚିତ୍ର ମୁଖ୍ୟତଃ ପୌରାଣିକ କଥାବସ୍ତୁ ଉପରେ ଆଧାରିତ ହେଉଥିଲା। ସମୟକ୍ରମେ ଏଥିରେ ଐତିହାସିକ ଘଟଣା, ପ୍ରେମ, ରୋମାନ୍ସ ଓ ସାମାଜିକ କଥାବସ୍ତୁ ସ୍ଥାନ ପାଇଲା। ୧୯୫୦ ବେଳକୁ ଚଳଚ୍ଚିତ୍ରରେ ସାମାଜିକ ବାସ୍ତବତା ଓ ଲୋକଙ୍କୁ ଶକ୍ତି ଦେଖାଇବା ପାଇଁ ଅନେକ ନିର୍ଦ୍ଦେଶକ ଚେଷ୍ଟା କରିଥିଲେ। ବର୍ତ୍ତମାନ ମଧ୍ୟ ଏହିପରି କଥାବସ୍ତୁ ଦେଖିବାକୁ ମିଳୁଛି, ହେଲେ ଉପସ୍ଥାପନର ଶୈଳୀ ବଦଳିଛି। ତୃଣମୂଳ ଗଣତନ୍ତ୍ର ଉପରେ ଆଧାରିତ ଅନେକ ଚଳଚ୍ଚିତ୍ରକୁ ବଡ଼ ପରଦାରେ ଗୁରୁତ୍ୱ ଦିଆଯାଉନାହିଁ। ଜାତୀୟ ପୁରସ୍କାରପ୍ରାପ୍ତ ଚଳଚ୍ଚିତ୍ର ସମୀକ୍ଷକ ଡ. ପୀୟୂଷ ରାୟ, ଭାରତୀୟ ରାଜନେତାଙ୍କର ପରିବର୍ତ୍ତିତ ଅବାସ୍ତବ ଛବି ଉପରେ ବିଭିନ୍ନ ଚଳଚ୍ଚିତ୍ରର ଉଦାହରଣ ଦେଇ କହିଲେ, ପୂର୍ବଭଳି ଚଳଚ୍ଚିତ୍ରରେ ରାଜନୈତିକ ଚିତ୍ର କମ ଦେଖିବାକୁ ମିଳୁଛି। ଏବେ ଯୁବକମାନଙ୍କୁ ଦାୟିତ୍ୱବାନ ରାଜନେତା ଭାବେ ଚିତ୍ରଣ କରାଯାଉଥିବା ସେ ମତବ୍ୟକ୍ତ କରିଥିଲେ।\nଆଇଆଇଏମ୍ସିର ଏକାଡେମିକ ଆସିଷ୍ଟାଣ୍ଟ ହୃଷୀକେଶ ମିଶ୍ର 'ହିନ୍ଦୀ ଫିଚର ଫିଲ୍ମରେ ଛାତ୍ର ରାଜନୀତି', ଗବେଷକ ତରଣୀସେନ ପଟ୍ଟନାୟକ 'ଓଡ଼ିଆ ଚଳଚ୍ଚିତ୍ରରେ ରାଜନୈତିକ ପ୍ରତିଛବି', ଜାଭିୟର ବିଶ୍ୱବିଦ୍ୟାଳୟର ଗବେଷକ ଭାବନା ଆଚାର୍ଯ୍ୟ 'ରାଜନୈତିକ ପରିବର୍ତ୍ତନ ଆଣିବା ପଥରେ ଯୁବଶକ୍ତି' ଶୀର୍ଷକ ସନ୍ଦର୍ଭ ଉପସ୍ଥାପନ କରିଥିଲେ। ଏକାଡେମିକ୍ କୋଅର୍ଡିନେଟର ଜିତେନ୍ଦ୍ର ପତି ଧନ୍ୟବାଦ ଦେଇଥିଲେ।
